<classify> Akizungumza jijini Dar es Salaam jana, mmoja wa waratibu wa mbio hizo, Wilhelm Gidabuday, alisema kufikia jana mchana, mchakato wa usajili ulikuwa ukiendelea vizuri na watoto kibao wameendelea kujiandikisha kwa ajili ya mbio hizo.Gidabuday alisema kuwa, matarajio yao ni kusajili watoto takribani 2,000 wenye umri chini ya miaka 16 watakaoshiriki katika mbio za umbali tofauti. Mbio hizo zitakuwa za umbali wa kilometa tano, mbili, moja, mita 100 na 50, ambazo zitashirikisha watoto wadogo.Alibainisha kuwa, fomu za ushiriki zinapatikana katika matawi ya Benki ya Azania popote jijini Dar es Salaam, pamoja na Ofisi za Riadha Tanzania RT, pamoja na Ofisi za Baraza la Michezo Tanzania BMT.Aliwataka wazazi na walezi ambao hawajachukua fomu za ushiriki wa watoto wao, kuchangamkia mchakato huo kwa kununua fomu hiyo kwa Sh 2,000 ili kuwawezesha watoto wao kushiriki mbio hizo na kuwania zawadi nono.Naye, Ofisa Masoko Mwandamizi wa Benki ya Azania inayodhamini mashindano hayo, Othman Jibrea, alisisitiza umuhimu wa wazazi na walezi kusajili watoto wao katika Azania Bank Kids Run, ili kufikia lengo lao la kuibua vipaji vipya vya riadha.Jibrea alibainisha Benki ya Azania imejitosa kudhamini mbio hizo kutokana na mlengo wake wa kuibua vipaji vichanga katika riadha, hivyo ili kufikia lengo, wazazi na walezi hawana budi kujitokeza kwa wingi kusajili watoto wao.  <topic>: MICHEZO 